钦定古今图书集成/理学汇编/文学典/第168卷 > 《庐陵王铭》前人
## 钦定古今图书集成/理学汇编/文学典/第168卷 > 《庐陵王铭》前人

世传宗资。〈阙〉文，谓古无是，而丰碑本以下繂，其说信
也。尝考吴均《齐春秋》，王俭谓石碑不出礼典，起宋元
嘉颜延之为王琳碑石。又考杜叔廉《书仪》，则谓碑石
自魏司徒缪袭改墓，刻石以识，因以述其德行。昔颜
之推论碑铭，皆不及此。乃知不显著于书者，或不得
尽考也。尝见南朝得《王戎墓铭》，凡数百言，其首书“晋
司徒尚书令”安丰元公之铭，其后张率得威斗，何承
天以为必甄丰求其识，得石具如承天说。然其制已
备于汉，岂特魏晋间耶？蔡邕《铭论》曰：“碑在宗庙两阶
之间，近代已来，咸铭于碑。”余见邕之为灵表墓硬碑，
便知诸人论之不详，皆不足信于世。《庐陵王碑》叙述
惟谨，微觉烦碎，然书画简古，为足贵也。